KIRJALLINEN KYSYMYS E-0399/00 esittäjä(t): Ioannis Averoff (PPE-DE) ja Antonios Trakatellis (PPE-DE) komissiolle. Yhteisön lainsäädännön täytäntöönpano ja Kreikalle metsien suojeluun myönnetty yhteisön rahoitus.



Virallinen lehti nro 374 E , 28/12/2000 s. 0065 - 0066



KIRJALLINEN KYSYMYS E-0399/00 esittäjä(t): Ioannis Averoff (PPE-DE) ja Antonios Trakatellis (PPE-DE) komissiolle (15. helmikuuta 2000) Aihe: Yhteisön lainsäädännön täytäntöönpano ja Kreikalle metsien suojeluun myönnetty yhteisön rahoitus Yhteisön asetuksista 3528/86(1) ja 2158/92(2), jotka koskevat metsien suojelua ilmansaasteilta ja metsäpalojen torjuntaa, aiheutuu tiettyjä velvoitteita jäsenvaltioille, esimerkiksi metsäpalojen torjuntasuunnitelmien laatiminen. Asetukset antavat jäsenvaltioille myös mahdollisuuden saada rahoitusta näissä asetuksissa olevien säännösten piiriin kuuluvia toimia varten. Komissiolta kysytään edellä mainittujen asetusten täytäntöönpanosta Kreikassa ja erityisesti: 1. Onko Kreikka, Amsterdamin sopimuksen 10 artiklan mukaisesti, toimittanut komissiolle asetuksessa 2158/92 erityisesti edellytetyt tiedot? 2. Mitä rahamääriä se on saanut näiden kahden rahoituksen mahdollistavan asetuksen puitteissa tarkasti eriteltynä vuodesta 1995 alkaen tähän asti, ja mitä osuutta ne edustavat suhteessa muihin Välimeren alueen jäsenvaltioihin? 3. Onko olemassa muita yhteisön rahoitusvälineitä, joista Kreikka on hyötynyt metsiensä suojelussa? Mitä rahamääriä niiden kautta on myönnetty ja mitä osuutta nämä määrät edustavat suhteessa muihin Välimeren alueen jäsenvaltioihin? (1) EYVL L 326, 21.11.1986, s. 2. (2) EYVL L 217, 31.7.1992, s. 3. Franz Fischlerin komission puolesta antama vastaus (6. huhtikuuta 2000) 1. Metsäpalojen torjunnasta yhteisössä 23. heinäkuuta 1992 annetun neuvoston asetuksen (ETY) N:o 2158/92 2 artiklan mukaisesti Kreikka lähetti komissiolle 2. helmikuuta 1993 luettelon, jossa se luokittelee alueensa metsäpalovaaran mukaan. Luettelo, jossa koko maa on perustelluista syistä luokiteltu suuren metsäpalovaaran alueeksi, hyväksyttiin 24. kesäkuuta 1993 komission päätöksellä C(93)1619. Kun luettelo oli hyväksytty, Kreikka toimitti komissiolle 24. kesäkuuta 1993 kansallisen metsäpalojen torjuntasuunnitelman asetuksen 3 artiklan mukaisesti. Komission antoi 7. maaliskuuta 1994 lausunnon, jonka mukaan suunnitelma on 3 artiklan säännösten mukainen. Kreikka toimitti 8. lokakuuta 1999 komissiolle muutetun suunnitelman, joka kestää 10 vuotta (19942003). Komissio totesi 10. tammikuuta 2000 antamassaan lausunnossa, että Kreikan muutettu suunnitelma vastaa asetuksen (ETY) N:o 2158/92 3 artiklan tavoitteita ja suuntaviivoja. Tietyistä neuvoston asetuksen (ETY) N:o 2158/92 soveltamista koskevista yksityiskohtaisista säännöistä metsäpaloja koskevan tietojärjestelmän osalta 11. huhtikuuta 1994 annetun komission asetuksen (ETY) N:o 804/94(1) voimaantulon jälkeen Kreikka on toimittanut komissiolle vuosittain asetuksessa tarkoitetut tiedot vuodesta 1994. 2. Yhteisön metsien suojelusta ilmansaasteilta 17. marraskuuta 1986 annetun neuvoston asetuksen (ETY) N:o 3528/86 ja tämän vastauksen kohdassa 1 mainitun asetuksen (ETY) N:o 2158/92 mukaisesti komissio myönsi vuosiksi 19951999 tukia toimille, jotka koskevat kaikkia Välimeren alueen jäsenvaltioita (Kreikkaa, Espanjaa, Ranskaa, Italiaa ja lisäksi Portugalia). Määrärahat olivat yhteensä 71,48 miljoonaa euroa, josta Kreikan osuus oli tällä ohjelmakaudella 13,64 miljoonaa euroa, mikä vastaa 19 prosenttia kokonaistuesta. 3. Kreikka on saanut myös muuta yhteisön rahoitusta kohteisiin, jotka parlamentin jäsen mainitsee. Sille myönnettiin koheesiorahastosta 55,6 miljoonan euron tuki kaudeksi 19941999. Välimeren alueen jäsenvaltioista myös Espanja haki rahastoista 565 miljoonan euron tukea. Portugali ei saanut rakennerahastojen tukea metsänhoitoon. Mitä tulee EMOTR:n ohjausosastoon, Kreikan toisen YTK:n (19941999) ja yhteisöaloitteiden käytettävissä olleista määrärahoista osoitettiin metsänhoitoalalle 224 miljoonaa euroa. Portugalin YTK:ssa (19941999) metsänhoitoon osoitettiin 79,7 miljoonaa euroa ja Espanjan YTK:ssa (19941999) metsänhoitoon ja ympäristönsuojeluun osoitettiin 510 miljoonaa euroa. (1) EYVL L 93, 12.4.1994.